da en da nl ca da da de es da da da da da da da da da da da da da da da da da nb nb da da en da nn da cs da da da de da da da da da da da da da da da da da nl da en da da es nl da
Ny alliance skal styrke uddannelsesniveauet på Lolland-Falster | Guldborgsund Kommune
19.11.2020 12:35:31 CET | Guldborgsund Kommune
Et bredt og tæt samarbejde mellem mange forskellige aktører i Guldborgsund og Lolland kommuner skal styrke uddannelsesniveauet og gøre Lolland-Falster mere attraktiv som uddannelsessted for unge i regionen.
Fra 2021 går Guldborgsund og Lolland kommuner sammen med alle uddannelsesinstitutionerne på Lolland-Falster og erhvervsorganisationen Business Lolland-Falster i en ny uddannelsesalliance. Alliancen skal styrke uddannelsesniveauet og sikre det rette uddannelsesudbud. Foto: FGU Lolland-Falster.
Hvilken uddannelse skal jeg tage, hvor skal jeg tage den henne, og hvor er der job til mig i fremtiden? Det er spørgsmål, som mange unge stiller, når de nærmer sig afslutningen på folkeskolen eller de gymnasiale uddannelser. En ny uddannelsesalliance på Lolland-Falster skal arbejde for dels at løfte det generelle uddannelsesniveau i de to kommuner, dels at sikre at de rette uddannelsestilbud er tilgængelige, og dels at virksomhederne også løfter deres del af uddannelsesarbejdet.
Samtidig skal alliancen arbejde for at styrke den arbejdskraft, som de lokale virksomheder og offentlige arbejdspladser efterspørger. Det kan eksempelvis være ved at oprette pop-up-uddannelser, som uddanner områdets unge direkte til konkrete job, der er ledige her og nu.
Hidtil har Guldborgsund og Lolland kommuner haft hver sit strategiske uddannelsessamarbejde, men fra januar 2021 går de to kommuner sammen og danner det fælles samarbejde Uddannelsesalliance Lolland-Falster. Udover kommunerne bliver alle uddannelsesinstitutionerne repræsenteret i alliancen, ligesom erhvervsorganisationen Business Lolland-Falster er med.
John Brædder, borgmester i Guldborgsund Kommune, ser frem til det nye samarbejde, og han håber, at der kommer flere og bedre ideer på bordet, når samarbejdet er bredt og stærkt. Han mener, alliancen er afgørende for fremtidens arbejdsmarked på Lolland-Falster.
”Vi ved, at uddannelses- og jobmuligheder er afgørende for, om unge fra Lolland-Falster vælger at blive boende, og om vi kan tiltrække nye borgere til området. Derfor skal vi hele tiden blive ved med at hæve vores ambitionsniveau på uddannelsesområdet til gavn for vores unge og for den generelle udvikling af Lolland-Falster. Vi skal også blive endnu stærkere rent uddannelsesmæssigt inden for de erhverv, hvor vi har mange job, og hvor vi ved, at der både nu og i mange år fremover vil være mangel på kvalificeret arbejdskraft,” siger John Brædder.
John Brædder deler de høje ambitioner på uddannelsesområdet med Lolland Kommunes borgmester Holger Schou Rasmussen.
”Der bliver færre unge de kommende år, og derfor er det vigtigt for Lolland Kommune at arbejde på at fastholde et godt og bredt uddannelsesudbud inden for en overkommelig afstand. Det vil hjælpe flere unge til at gennemføre en uddannelse og blive klar til arbejdsmarkedet til glæde for både dem selv, de lokale virksomheder og vores område i det hele taget. Det håber jeg, at samarbejdet i uddannelsesalliancen kan støtte op om”, siger Holger Schou Rasmussen.
Også hos uddannelsesinstitutionerne på Lolland-Falster glæder man sig over det nye samarbejde. Michael Bang er administrerende direktør for CELF, og han ser frem til at trække i arbejdstøjet.
”Mange af områdets uddannelsestilbud går på tværs af de to kommuner, og derfor er det vigtigt, at vi har et stærkt samarbejde, hvor alle sidder med rundt om bordet. Vi har mange væsentlige emner at arbejde for, og en af de vigtigste lige nu bliver at sikre, at vi får mest muligt ud af Femern-forbindelsen. Desuden er det helt afgørende for uddannelser på et højt fagligt niveau, at vi har praktikpladser nok til vores unge. Her i coronatiden har vi set en eksplosion i antallet af uddannelsesaftaler mellem virksomhederne og de unge, og den udvikling skal vi arbejde for at holde fast i,” siger Michael Bang.
Det er Business Lolland-Falster, der kommer til at varetage sekretariatsfunktionen for den nye uddannelsesalliance, og ifølge direktør, Mikkel Wesselhoff er kursen klar:
”Det er afgørende, at vores virksomheder og iværksættere har adgang til den rette viden. Derfor har Business Lolland-Falster en grundlæggende interesse i at medvirke til fortsat at sikre gode rammevilkår, og her er uddannelsessamarbejdet endnu et skridt på vejen. Jeg har store forventninger til samarbejdet, og vi ser frem til at bidrage til at styrke eksisterende uddannelsesmuligheder og udvikle nye til gavn for hele Lolland-Falster,” siger Mikkel Wesselhoff.
Lolland-Falsters Uddannelsesalliance mødes første gang i begyndelsen af det nye år.
John Brædder, borgmester i Guldborgsund Kommune, 25 18 03 90
Holger Schou Rasmussen, borgmester i Lolland Kommune, 23 24 91 80
Michael Bang, administrerende direktør for CELF, 61 63 28 00
Mikkel Wesselhoff, direktør for Business Lolland-Falster, 40 38 24 36
Fra 2021 går Guldborgsund og Lolland kommuner sammen med alle uddannelsesinstitutionerne på Lolland-Falster og erhvervsorganisationen Business Lolland-Falster i en ny uddannelsesalliance. Alliancen skal styrke uddannelsesniveauet og sikre det rette uddannelsesudbud. Foto: FGU Lolland-Falster.
Information om Guldborgsund Kommune
54 73 10 00http://www.guldborgsund.dk/
Følg pressemeddelelser fra Guldborgsund Kommune
Skriv dig op her, og modtag pressemeddelelser på e-mail. Indtast din e-mail, klik på abonner, og følg instruktionerne i den udsendte e-mail.
Flere pressemeddelelser fra Guldborgsund Kommune
Bio Bountyland ligger for vores fødder6.10.2022 08:57:33 CEST | Pressemeddelelse
Hele verden har lige nu et ekstra skærpet fokus på jordens ressourcer, og på hvordan vi udnytter dem bedst muligt. Det er præcis det der er omdrejningspunktet, når dørene til Dansk Bioøkonomi Konference åbner onsdag den 2. november. På det smukke Engestofte Gods ved Maribo, inviteres til en dag med fokus på bioøkonomi, på biomasse, og på hvordan grøn omstilling bliver en god forretning, der samtidig kan sætte skub i en mere klimavenlig produktion.
Borgerne i Guldborgsund Kommune er trygge i deres nabolag3.10.2022 13:50:20 CEST | Pressemeddelelse
Borgerne i Guldborgsund Kommune føler sig mere trygge end borgerne i resten af politikredsen og gennemsnittet for hele Danmark. Det viser tal fra den seneste tryghedsundersøgelse fra 2021 i Sydsjællands og Lolland-Falsters Politi, og det glæder borgmester Simon Hansen.
Åbningsfest på Kulturfabrikken3.10.2022 06:30:00 CEST | Pressemeddelelse
Kulturfabrikken åbner dørene til fornyede faciliteter og inviterer til en mini festivaldag fyldt med spændende aktiviteter for børn og unge og deres voksne. Det sker lørdag d. 8. oktober fra kl. 10.00.
Nyt dagbehandlingstilbud får borgere ud af misbrug30.9.2022 07:00:00 CEST | Pressemeddelelse
Et nyt, intensivt dagbehandlingstilbud i Guldborgsund Kommunes socialpsykiatri har så gode resultater, at Socialudvalget nu forlænger forsøgsperioden. Planen er, at tilbuddet skal gøres permanent efter forsøgsperiodens udløb.
Kom med dine gode ideer til udviklingen af Guldborgsund Kommune29.9.2022 11:00:00 CEST | Pressemeddelelse
Hvad er det største potentiale i Guldborgsund og hvad skal der til, for at udnytte det? Hvis du har idéer til kommuneplanen, vil vi være glade for at modtage dem! Du kan enten møde fysisk op eller benytte dig af en elektronisk platform.
I vores nyhedsrum kan du læse alle vores pressemeddelelser, tilgå materiale i form af billeder og dokumenter samt finde vores kontaktoplysninger.
Via Ritzau, Ritzaus pressetjeneste
+45 33 30 00 00
Store Kongensgade 14, 1264 København K
© Via Ritzau, Ritzaus pressetjeneste 2022